b'\n_START_ARTICLE_\nDendrokronologija\n_START_SECTION_\nDendroekologija\n_START_PARAGRAPH_\nVeja dendrokronologije je dendroekologija, s katero, na podlagi datiranja branik, analiziramo ekolo\xc5\xa1ke dejavnike kot so klima (dendroklimatologija), geomorfi\xc4\x8dni procesi (dendrogeomorfologija), tektonski procesi, po\xc5\xbeari, antropogeni dejavniki itd.\n_START_SECTION_\nUporaba dendrokronologije\n_START_PARAGRAPH_\nUporablja se za datiranje, ekolo\xc5\xa1ke raziskave, pomembna je za konzervatorstvo in restavratorstvo. Dendrokronolo\xc5\xa1ko datiranje je metoda za dolo\xc4\x8devanje starosti lesenih objektov. Mo\xc5\xbeni sta tudi napoved poseka drevesa ob prisotnosti skorje in dolo\xc4\x8ditev \xc5\xa1tevila manjkajo\xc4\x8dih branik kadar je znano leto poseka ali odvzema vzorca.\n_START_SECTION_\nPostopek dendrokronolo\xc5\xa1ke analize\n_START_PARAGRAPH_\nDendrokronolo\xc5\xa1ka analiza se za\xc4\x8dne z odvzemom, pripravo in analizo vzorcev. Pri datiranju se sre\xc4\x8dujemo s \xc5\xa1tevilnimi problemi, kot so problemati\xc4\x8dne drevesne vrste, premajhno \xc5\xa1tevilo branik in nezmo\xc5\xbenost razlo\xc4\x8devanja branik. Ne glede na to za kaj dendrokronolo\xc5\xa1ko metodo uporabljamo, je prvi korak vedno datiranje oz. dolo\xc4\x8ditev leta v kateri je posamezna branika nastala. Za analizo in datiranje branik je v veljavi ve\xc4\x8d razli\xc4\x8dnih metod. V ameri\xc5\xa1kih laboratorijih uporabljajo metode, kjer najprej pre\xc5\xa1tejejo in pregledajo branike, nato pa les razli\xc4\x8dnih vzorcev primerjajo. \xc4\x8ce poznamo leto odvzema vzorca lesa, ker se na njem nahaja skorja, lahko za neproblemati\xc4\x8dne branike dolo\xc4\x8dimo, kdaj so nastale in evidentiramo v katerem \xc4\x8dasovnem obdobju so nastale branike s posebnostmi. Pri datiranju si pomagamo s skeletnimi grafi (skeleton plot). Ko dolo\xc4\x8dimo datume nastanka branik, izmerimo \xc5\xa1e njihove \xc5\xa1irine. V evropskih laboratorijih ve\xc4\x8dinoma najprej izmerimo \xc5\xa1irine branik, nato pa grafe zaporedij \xc5\xa1irin branik sinhroniziramo (primerjamo) in datiramo s primerjanjem izmerjenega zaporedja \xc5\xa1irin branik z drugimi zaporedji ali z referen\xc4\x8dno kronologijo.'